2025. évi …….. törvény
a Magyar Tűzoltó Szövetségről
Az Országgyűlés abból a célból, hogy Magyarország állampolgárainak a haza tűzvédelme iránti önkéntes elkötelezettségét és áldozatkészségét Magyarország nemzeti védelmi képességének fenntartásába és fejlesztésébe minél szélesebb körben bevonja, valamint a társadalom és a tűzvédelem kapcsolatát erősítse, a következő törvényt alkotja:
I. Fejezet
ÁLTALÁNOS RENDELKEZÉSEK
1. § (1) E törvény alkalmazásában
a)	civil szervezet: az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (a továbbiakban: Civil törvény) 2. § 6. pontjában ekként meghatározott fogalom,
b)	köztestület: az államháztartásról szóló 1992. évi XXXVIII. törvény és egyes kapcsolódó törvények módosításáról szóló  2006. évi LXV. törvény (Köztestületi törvény) 8/A. § (1) bekezdésben ekként meghatározott fogalom,
c)	tűzvédelem: a tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban. Tűzvédelmi törvény) 4. § b) pontjában ekként meghatározott fogalom,
d)	tűzoltó sportok: azokat a tűzoltó ismereteket, különösen a szerelési készséget, a fizikai és pszichés állóképességet, a tűzoltó szakfelszerelés és technika alkalmazását fejlesztő, továbbá speciális tudást megalapozó összehangolt mozgásformák és más tevékenységek, amelyeknek a rendszeres gyakorlása alkalmas a tűzoltó nevelés keretén belül olyan hasznosítható elméleti és gyakorlati ismeretek megszerzésére, amelyek az állampolgárokon keresztül elősegítik hazánk általános tűzvédelmi képességének fejlesztését.
(2) E törvényt a Tűzvédelmi törvénnyel összhangban, de különös szabályként kell értelmezni.
(3) E törvény tűzoltó sportokra vonatkozó rendelkezései nem érintik a sportról szóló törvény sportolói jogállásra, szervezett sporttevékenységre, a sportszervezetek, szövetségek, sportköztestületek működésére vonatkozó rendelkezéseit.
II. Fejezet
A MAGYAR TŰZOLTÓ SZÖVETSÉG JOGÁLLÁSA
2. § (1) A Magyar Tűzoltó Szövetség az államháztartás központi alrendszerébe sorolt köztestület. A Magyar Tűzoltó Szövetség név használatára kizárólag az e törvény által létrehozott köztestület jogosult.
(2)	A Magyar Tűzoltó Szövetség – a Civil törvény 32. § (2) bekezdésére figyelemmel – közhasznú jogállású.
(3)	A Magyar Tűzoltó Szövetséget a Fővárosi Törvényszék tartja nyilván.
(4)	A Magyar Tűzoltó Szövetség alapszabálya létrehozhat területi szerveket vagy más szervezeti egységeket, és azokat jogiszemélyiséggel ruházhatja fel.
(5)	A Magyar Tűzoltó Szövetség jogállásával, működésével kapcsolatban az e törvényben nem szabályozott kérdésekben
a)	az államháztartásról szóló 2011. évi CXCV. törvény (a továbbiakban: Áht.),
b)	a Civil törvény és
c)	a Polgári Törvénykönyvről szóló 2013. évi V. törvényt (Polgári Törvénykönyv)
rendelkezéseit kell alkalmazni.
(6) A Magyar Tűzoltó Szövetség feladatainak ellátásához jogosult közérdekű adatot igényelni az Áht. 7. §-a szerinti költségvetési szervektől.
(7) A Magyar Tűzoltó Szövetség működésének részletes szabályait a Magyar Tűzoltó Szövetség alapszabálya (a továbbiakban: alapszabály) határozza meg.

III. Fejezet
A MAGYAR TŰZOLTÓ SZÖVETSÉG FELADATA
3. § (1) A Magyar Tűzoltó Szövetség elsődleges feladata Magyarország tűzbiztonságának megszilárdítása, fejlesztése, abban az aktív önkéntes részvétel hosszútávú biztosítása. Ennek érdekében a Magyar Tűzoltó Szövetségben tagként résztvevő civil szervezetek országos hálózatán keresztül, 
a)	partnereivel együttműködve négyévente felméri a társadalom tűzbiztonsággal kapcsolatos igényeit,
b)	az igények és a meglévő képességek összevetésével kiértékelést végez, a feltételrendszert javító szervezési, fejlesztési javaslatot, stratégiát fogalmaz meg a katasztrófák elleni védekezésért felelős miniszter számára, majd miniszteri jóváhagyást követően azt a hatásköre terjedelmében végrehajtja,
c)	a személyi feltételek biztosítása és fejlesztése érdekében országos utánpótlási, képzési, sport és monitoring rendszert működtet,
d)	a megelőző tűzvédelmi feladatokban résztvevő tagjainak, valamint az állampolgároknak - különböző kor- és célcsoportok szerint - elérhető képzési, tájékoztató, ismeretterjesztő anyagokat, informatikai alkalmazásokat, digitális tartalmakat biztosít, képzéseket és felkészítéseket tart,
e)	 nyomon követési rendszert dolgoz ki és működtet a nemzeti tűzvédelmi képesség fejlődésének mérésére,
f)	a mentőtűzvédelmi feladatokban résztvevő tagjain keresztül biztosítja a hivatásos tűzoltó szervezetekkel történő integrált kárhelyszíni együttműködést,
g)	a Kormány feladat- és hatáskörrel érintett tagjaival együttműködve részt vesz a feladatait érintő, a feladataival hasonló célra rendelkezésre álló források felhasználásának összehangolásában,
h)	biztosítja a civil és állami szereplők közti kapcsolattartást, szakmai és tudományos rendezvényeket szervez, támogat,
i)	együttműködik a tűzvédelmi mérnöki, szakmérnöki képzést és tudományos kutatási tevékenységet végző felsőoktatási intézményekkel, továbbá a mérnöki és szakmai kamarákkal,
j)	az e célra rendelkezésére bocsátott forrásokból támogatja a tűzvédelmi célú kutatás-fejlesztést, a tudományos munkát, a technikai fejlesztést,
k)	nemzeti és nemzetközi szakmai kapcsolatokat tart fenn.
(2) A Magyar Tűzoltó Szövetség tagságán keresztül biztosítja a tűzvédelem ügye iránt elkötelezett állampolgárok számára a tűzoltó szempontból hasznosítható tudás megszerzését a tájékoztatás és a tűzoltó nevelés programjaiban való közreműködés révén, amelynek érdekében
a)	a Magyar Tűzoltó Szövetségben tagként résztvevő civil szervezetek országos hálózatán keresztül kialakítja és koordinálja a tűzoltó nevelést megvalósító események, szabadidős programok integrált működését,
b)	támogatja a köznevelési intézmények általános tűzoltó nevelési tevékenységét, ennek érdekében megszervezi és koordinálja a tűzoltó neveléshez kapcsolódó programok, szabadidős tevékenységek végrehajtását, együttműködésben az állami, önkormányzati szervekkel, oktatási intézményekkel, intézmény fenntartókkal és más szervezetekkel,
c)	a tűzoltó nevelés gyakorlati megvalósítása szempontjából meghatározó országos sportági szakszövetségek, országos sportági szövetségek és más szövetségek (a továbbiakban együtt: szövetségek) önkéntes együttműködésével kialakítja a tűzoltó sportok szervezésében a Magyar Tűzoltó Szövetségben tagként résztvevő civil szervezetek országos, területi és helyi hálózatát,
d)	jogszabályban meghatározott keretek között kialakítja és működteti a tűzoltó szolgálat vállalásához kötött gépjárművezető- képzés gyakorlati megvalósítását,
e)	támogatja a tűzoltó nevelés e törvény hatálya alá tartozó célkitűzéseinek megvalósítását szolgáló szervezeti és működési feltételeknek és az ehhez kapcsolódó fejlesztési célkitűzéseknek a megvalósítását,
f)	segíti a köznevelési intézmény pedagógiai programjába foglalt egyéb foglalkozások keretében a tűzoltó nevelés megvalósítását, amelynek érdekében a köznevelési intézménnyel együttműködési megállapodást köt,
g)	részt vesz a szerelési készséget fejlesztő programok és az ahhoz kapcsolódó infrastrukturális beruházások fejlesztésével kapcsolatos feladatok megvalósításában,
h)	támogatja a tűzoltó szempontból hasznosítható technikai ismeretek megszerzésére irányuló tevékenységeket,
i)	támogatja a tűzoltó sportokat megalapozó mozgásformák szervezett eseményeit, továbbá a szövetség hazai versenyrendszerébe tartozó eseményeket saját hatáskörében szervezi, 
j)	az érintett szövetségekkel együttműködve elősegíti és koordinálja a tűzoltó világversenyeken való részvételt.
(3) A Magyar Tűzoltó Szövetség a tagok tevékenységének támogatása érdekében, illetve a működésével összefüggésben
a)	nyilvántartást vezet a tagjairól, ellátja az ezzel összefüggő adminisztratív feladatokat,
b)	együttműködik a hivatásos katasztrófavédelmi szervvel, annak a tűzoltó igazolvánnyal kapcsolatos szervezési feladatainak az ellátásában,
c)	biztosítja a tagok közötti szakmai feladatok összehangolt ellátását,
d)	kialakítja és működteti az információs és továbbképzési rendszerét, segíti a tagok korszerű szakmai munkájához szükséges ismeretek széles körben történő terjesztését, azok alkalmazását,
e)	részt vesz a tagjai részére nyújtott állami és önkormányzati támogatások elosztási elvének kialakításában,
f)	az állami támogatások odaítélésekor támogató, vagy módosító javaslattal él,
g)	megállapítja a rendelkezésére álló forrásokból a tagjai részére nyújtott támogatások elosztásának elveit, kialakítja a támogatások minőségbiztosítási rendszerét és követelményeit.
(4) A Magyar Tűzoltó Szövetség a feladatainak ellátásával összefüggésben a katasztrófák elleni védekezésért felelős miniszter részére évente március 31-éig írásos tájékoztatót készít a tevékenységéről, gazdálkodásáról.

IV. Fejezet
A MAGYAR TŰZOLTÓ SZÖVETSÉG TAGSÁGA, VEZETÉSE ÉS A MŰKÖDÉSÉNEK ELLENŐRZÉSE
1. A tagság
4. § (1) A Magyar Tűzoltó Szövetség az e törvényben meghatározott feladatait tagjai útján látja el. A Tűzoltó Szövetség tagja az a civil szervezet lehet, amely
a)	az alapszabályt és a Magyar Tűzoltó Szövetség etikai kódexét (a továbbiakban: etikai kódex) elfogadja,
b)	vállalja a Magyar Tűzoltó Szövetség feladatainak és a tűzoltó nevelésben kialakított szakmai programjának megvalósításában való közreműködést.
(2)	A tagok felvétele a Magyar Tűzoltó Szövetséghez benyújtott kérelem alapján történik. A tagfelvételi kérelemről annak beérkezését követő 30 napon belül az elnökség határoz. A tagfelvételi kérelem nem tagadható meg, ha a tag a jogszabályi és alapszabályi rendelkezéseknek megfelel.
(3)	A Magyar Tűzoltó Szövetség és annak tagjai politikai tevékenységet nem folytathatnak, működésük a politikai pártoktól független.
2. A közgyűlés
5. § (1) A Magyar Tűzoltó Szövetség legfelsőbb szerve a közgyűlés, amely a tagok összességéből áll. A közgyűlés részletes összetételét az alapszabály határozza meg, amely lehetővé teheti, hogy a tagok taglétszámához igazodó arányossági elvek meghatározásával egy tag több képviselőt is küldjön – tagsági jogokkal – a közgyűlésbe.
(2) A közgyűlés kizárólagos hatáskörébe tartozik
a)	az alapszabály és az etikai kódex megállapítása és módosítása,
b)	az elnök, valamint az elnökség választott tagjainak, a felügyelő szerv (felügyelőbizottság) elnökének és választott tagjainak megválasztása és visszahívása,
c)	az előző évre vonatkozó szakmai és pénzügyi beszámoló, valamint a tárgyévi költségvetés (pénzügyi és szakmai terv) elfogadása,
d)	az elnökség éves beszámolójának elfogadása,
e)	döntés minden olyan ügyben, amelyet az alapszabály a közgyűlés kizárólagos hatáskörébe utal.
(3) A közgyűlésen az elnökség tagjai, a főtitkár és a felügyelőbizottság elnöke, valamint az alapszabály által meghatározott további személyek tanácskozási joggal vehetnek részt. E személyek a tagi képviseleti jogukat nem gyakorolhatják.
3. Az elnökség és az elnök
6. § (1) A Magyar Tűzoltó Szövetség ügyintéző és képviseleti szerve az elnökség, mely a tagok által ilyen célból az alapszabályban meghatározottak szerint közvetlenül választott személyekből áll.
Az elnökség tagjai az elnök, az alelnök, valamint az alapszabályban meghatározott számú tag. Az elnökség tagjait a közgyűlés öt évre választja meg. Azonos tisztségre a tisztségviselő legfeljebb két egymást követő alkalommal választható meg.
(2)	Az elnökség tagja büntetlen előéletű, cselekvőképes magyar állampolgár lehet. Az elnökségi tagságnak nem feltétele, hogy a jelölt a Magyar Tűzoltó Szövetség 4. § (1) bekezdése szerinti tagjának a tagságába tartozzon. Az elnökség tagjának jelölt személy igazolja a megválasztásához szükséges feltételek fennállását, amely adatok nyilvánosak.
(3)	Az elnökség ülésén állandó meghívottként tanácskozási joggal részt vehet a katasztrófák elleni védekezésért felelős miniszter, a rendészetért felelős miniszter, a közigazgatásért felelős miniszter, a felsőoktatásért felelős miniszter, a köznevelésért felelős miniszter, a sportpolitikáért felelős miniszter, az államháztartásért felelős miniszter képviselője. Az elnökség ülésén állandó meghívottként részt vehet a felügyelőbizottság tagja.
(4)	Az elnökség feladata a közgyűlések közötti időszakban a közgyűlés határozatainak megfelelően a Magyar Tűzoltó Szövetség működésének irányítása.
7. § (1) A Magyar Tűzoltó Szövetséget az elnök önállóan képviseli. Az elnök e jogkörét az alapszabályban meghatározott módon, valamint esetenként és az ügyek meghatározott csoportjaira nézve az alelnökre, a főtitkárra írásban átruházhatja.
(2)	A Magyar Tűzoltó Szövetség alelnökeinek számát az alapszabály állapítja meg.
(3)	Az alapszabály az alelnököket felhatalmazhatja a Magyar Tűzoltó Szövetség általános vagy meghatározott ügyekben történő képviseletére.
4. A főtitkár
8. § (1) A Magyar Tűzoltó Szövetség főtitkára Magyar Tűzoltó Szövetségnél munkaviszonyban vagy munkavégzésre irányuló egyéb jogviszonyban álló személy, munkáját az alapszabály és a munkaköri leírás szabályozza.
(2)	A főtitkár felett a munkaviszony létesítésével és megszüntetésével, továbbá a munkaszerződés módosításával kapcsolatos munkáltatói jogokat az elnökség, az egyéb munkáltatói jogokat pedig az elnök gyakorolja.
(3)	A főtitkár gyakorolja a Magyar Tűzoltó Szövetség ügyintéző szervezetében dolgozó munkavállalók felett a munkáltatói jogokat.
5. A felügyelőbizottság és a könyvvizsgáló
9. § (1) A Magyar Tűzoltó Szövetség működését és gazdálkodását felügyelőbizottság ellenőrzi.
(2)	A felügyelőbizottság elnökét és tagjainak legalább a felét a Magyar Tűzoltó Szövetség tagságából a közgyűlés választja meg és hívja vissza, további egy-egy tagját a katasztrófák elleni védekezésért felelős miniszter, a felsőoktatásért felelős miniszter, a köznevelésért felelős miniszter, a sportpolitikáért felelős miniszter, valamint a nemzetgazdaságért felelős miniszter nevezi ki és hívja vissza.
(3)	A felügyelőbizottság választott tagjainak megbízatása három évre szól. A felügyelőbizottság választott tagja legfeljebb két egymást követő alkalommal választható meg.
(4)	A felügyelőbizottság – a közgyűlés által elfogadott – éves ellenőrzési terv alapján látja el feladatát.
(5)	A felügyelőbizottság írásbeli jelentésének hiányában a közgyűlés az 5. § (2) bekezdés c) és d) pontja szerinti beszámolókról és a Magyar Tűzoltó Szövetség költségvetéséről nem dönthet. Az alapszabály határozza meg a közgyűlés és az elnökség elé terjesztendő azon további ügyek körét, amelyek kizárólag a felügyelőbizottság előzetes véleménye alapján terjeszthetők elő. A felügyelőbizottság feladatkörében eljárva, azzal összefüggésben a Magyar Tűzoltó Szövetség irataiba betekinthet, a Magyar Tűzoltó Szövetség tagjától és tisztségviselőjétől felvilágosítást kérhet.
(6)	Ha a felügyelőbizottság a feladatai ellátása során jogszabályt, az alapszabályt, a Magyar Tűzoltó Szövetség valamely testületének döntését vagy egyébként a Magyar Tűzoltó Szövetség érdekeit sértő körülményt észlel, az arra jogosult számára intézkedési javaslatot tesz, illetve jogosult – jogszabály vagy az alapszabály megsértése esetén köteles – a napirend megjelölésével a közgyűlés összehívását kezdeményezni.
(7)	A felügyelőbizottság – az alapszabály vonatkozó rendelkezéseire figyelemmel – maga állapítja meg működésének részletes szabályait, amit a közgyűlés hagy jóvá.
(8)	Az elnökség tagjai és azok Polgári Törvénykönyv szerinti hozzátartozói nem lehetnek a felügyelőbizottság tagjai. Az alapszabály az összeférhetetlenség további eseteit is megállapíthatja, valamint rendelkezik az összeférhetetlenségi ok felmerülése esetén követendő eljárásról.
10. § A Magyar Tűzoltó Szövetség gazdálkodását a felügyelőbizottság mellett az elnökség által megbízott könyvvizsgáló is ellenőrzi. A könyvvizsgáló írásbeli jelentésének hiányában a közgyűlés az 5. § (2) bekezdés c) és d) pontja szerinti beszámolókról nem dönthet.
6. A Magyar Tűzoltó Szövetség szervezetére vonatkozó vegyes rendelkezések
11.	§ A Magyar Tűzoltó Szövetség egyes feladatai eredményes ellátása érdekében az alapszabályában további szervezeti egységeket, tagozatokat hozhat létre. Ebben az esetben meg kell állapítani a szervezeti egységek feladatkörét, továbbá a Magyar Tűzoltó Szövetség más szerveivel való kapcsolódásuk rendjét.
12.	§ (1) A Magyar Tűzoltó Szövetséget az e törvényben meghatározott feladatainak ellátása érdekében az egyes szakterületeken működő szervezeti egységek (a továbbiakban: szakmai tagozat) segítik. A szakmai tagozatok létrehozásáról, feladat- és hatáskörükről, működésükről és gazdálkodásukról az alapszabály rendelkezik.
(2) A Magyar Tűzoltó Szövetség szakmai tagozatként ifjúsági tagozatot működtet.
7. Miniszteri törvényességi felügyelet
13. § (1) A Magyar Tűzoltó Szövetség működése felett a törvényességi felügyeletet az e §-ban meghatározottak szerint a katasztrófák elleni védekezésért felelős miniszter gyakorolja. Az e törvény alapján gyakorolt miniszteri törvényességi felügyelet nem terjed ki az olyan ügyre, amelyben egyébként bírósági vagy közigazgatási hatósági eljárásnak van helye.
(2)	A minisztert a Magyar Tűzoltó Szövetség nyilvántartásba vételét, törlését elrendelő, valamint a nyilvántartásba bejegyzett adatok változásával kapcsolatban hozott bírósági határozattal szemben jogorvoslati jog illeti meg. Ha a nyilvántartás adata törvénysértő, vagy utóbb törvénysértővé vált, a katasztrófák elleni védekezésért felelős miniszter – törvényben meghatározott feltételek alapján – az adat törlését, kijavítását, megváltoztatását kezdeményezheti.
(3)	Ha a katasztrófák elleni védekezésért felelős miniszter a Magyar Tűzoltó Szövetség működésében jogsértést állapít meg, megfelelő határidő tűzésével felhívja az érintett köztestületi szervet, tisztségviselőt a jogsértés megszüntetésére. A köztestületi szerv, tisztségviselő köteles – a miniszter felhívásában megadott határidőn belül – a jogsértést megszüntetni, vagy egyet nem értéséről a minisztert tájékoztatni.
(4)	A működés beszüntetése, illetve folyamatos törvénysértés esetét kivéve a felhívásra a súlyos jogszabálysértésnek a katasztrófák elleni védekezésért felelős miniszter tudomására jutásától számított 6 hónapon belül, de legfeljebb az arra okot adó körülmény bekövetkezését követő 3 éven belül kerülhet sor.
V. Fejezet
A MAGYAR TŰZOLTÓ SZÖVETSÉG TÁMOGATÁSA
15. § (1) Az állam a Magyar Tűzoltó Szövetség tevékenységének finanszírozására a központi költségvetésről szóló törvényben meghatározott összegű, e törvényben meghatározott feladatok ellátását biztosító támogatást nyújt.
(2)	A Magyar Tűzoltó Szövetség az (1) bekezdés szerinti támogatás mellett a tagok által nyújtott önkéntes hozzájárulásokból és egyéb bevételekből gazdálkodik.
(3)	Az állam a Magyar Tűzoltó Szövetség gazdálkodását állami vagyonelem feletti joggyakorlás biztosításával is segíti, az állami vagyonról szóló 2007. évi CVI. törvény rendelkezései szerint.
(4)	A Magyar Tűzoltó Szövetség a hivatásos katasztrófavédelmi szerv központi szervével együttműködési megállapodást köt.
VI. Fejezet
ZÁRÓ RENDELKEZÉSEK
8. Hatályba léptető rendelkezés
16. § Ez a törvény 2025. január 1-jén lép hatályba.
9. Átmeneti rendelkezések
17. § (1) A Magyar Tűzoltó Szövetség köztestületi alapító közgyűlését e törvény hatálybalépését követő hatvan napon belül össze kell hívni. A közgyűlés feladata az alapszabály elfogadása, valamint az elnökség és ellenőrző szerv megválasztása.
(2) A katasztrófák elleni védekezésért felelős miniszter e törvény hatálybalépését követően az alapító közgyűlés üléséig és az alapszabály elfogadásáig a Magyar Tűzoltó Szövetség ügyvivő szerveként ideiglenes ügyvivő elnököt bíz meg. Az ideiglenes ügyvivő elnök feladata különösen az alapító közgyűlés összehívása, és az alapszabálynak előkészítése és az alapító közgyűlés elé terjesztése.